**7 Μαΐου 2025**

**Χαιρετισμός Προέδρου ΚΕΒΕ**

**κ. Σταύρου Σταύρου στη ΓΣ ΟΕΒ**

Εξοχότατε Πρόεδρε της Δημοκρατίας, κύριοι Αρχηγοί ή εκπρόσωποι κομμάτων, κύριοι Υπουργοί, κύριοι βουλευτές, φίλε Πρόεδρε της ΟΕΒ, αγαπητές φίλες και φίλοι,

Οι ετήσιες συνάξεις του επιχειρηματικού κόσμου, είτε στις γενικές συνελεύσεις του ΚΕΒΕ, είτε της ΟΕΒ, αποτελούν μια μοναδική ευκαιρία για να ακούσουμε τις επίσημες θέσεις της κυβέρνησης για την οικονομία, αλλά και για να ανταλλάξουμε απόψεις με τα μέλη μας.

Ειδικά, σήμερα, η παγκόσμια οικονομία είναι ασταθής με τον εμπορικό πόλεμο που ξέσπασε, λόγω της επιβολής δασμών σε μεγάλο αριθμό χωρών από τον πρόεδρο των ΗΠΑ είναι εξόχως σημαντικό να αξιολογήσουμε και να σκιαγραφήσουμε τα επόμενα μας βήματα.

Κατά τη γνώμη μας, οι εξελίξεις αυτές θα επηρεάσουν σε τεράστιο βαθμό το διεθνές εμπόριο, θα επιφέρουν μείωση της ανάπτυξης σε αρκετές Ευρωπαϊκές χώρες και θα κλονίσουν το βιοτικό επίπεδο πολλών ανθρώπων ανά την υφήλιο.

Η Κύπρος, λόγω της μικρής έκτασης εμπορικών συναλλαγών που έχει με τις ΗΠΑ, δεν αναμένεται να επηρεαστεί στο άμεσο μέλλον, όμως ενδεχόμενος να αντιμετωπίσουμε έμμεσες συνέπειες, λόγω των επιπτώσεων στην Ε. Ένωση, της οποίας είμαστε πλήρες μέλος.

Ιδιαίτερα, προβληματιζόμαστε από την ενδεχόμενη αύξηση του πληθωρισμού που θα επιδεινώσει την κατάσταση με την ακρίβεια και τα αυξημένα κόστη που θα επιφέρει αυτή στην εγχωρία αγορά μας πλήττοντας ταυτόχρονα και την ανταγωνιστικότητα των επιχειρήσεων μας.

Ανησυχούμε, λοιπόν από την τροχιά που πήραν τα πράγματα και ζητούμε από την κυβέρνηση να σταθεί δίπλα στις εξαγωγικές μας επιχειρήσεις και γενικά στις παραγωγικές μονάδες του τόπου μας με απώτερο σκοπό να διασφαλίσουμε τους ρυθμούς ανάπτυξης αλλά και την σταθερότητα της οικονομίας μας, που όλοι μαζί με κόπο κτίσαμε. Όλες οι θυσίες μας αυτές αλλά και η συνεργασία μας με τον δημόσιο τομέα ήταν που κράτησαν την χωρά μας στις ράγες της ανάκαμψης και της ανάπτυξης και δημιουργήσαν ένα ελκυστικό επενδυτικό περιβάλλον.

Υπογραμμίζουμε δε, ότι σήμερα θα πρέπει να υλοποιηθούν οι διάφορες εκκρεμότητες με την πιστή τήρηση των χρονοδιαγραμμάτων των μεταρρυθμίσεων που ταλανίζουν τον τόπο. Αναφερόμαστε στις μεταρρυθμίσεις για τη δικαιοσύνη, την τοπική αυτοδιοίκηση και τη δημόσια υπηρεσία. Η ολοκληρωτική εφαρμογή τους θα ενισχύσει σημαντικά την εικόνα της χωράς μας καθιστώντας μας ένα σύγχρονο ευρωπαϊκό κράτος για το οποίο όλοι μας θα είμαστε περήφανοι.

Συναφές με τα πιο πάνω είναι και οι τεράστιες προκλήσεις που έχουμε να διαχειριστούμε από κοινού, όπως το μέγα θέμα της φορολογικής μεταρρύθμισης, που τώρα βρίσκεται στο τελικό στάδιο της δημόσιας

διαβούλευσης, τον εκσυγχρονισμό του αναχρονιστικού πλέον θεσμού της ΑΤΑ αλλά και την ενίσχυση του ανθρώπινου δυναμικού της χωράς μας, που μετα από δεκαετίες βρίσκεται σε συνθήκες πλήρους απασχόλησης.

Το ΚΕΒΕ έχει καταθέσει συγκεκριμένες ορθολογιστικές προτάσεις για τα πιο πάνω για ένα σύγχρονο, τεχνολογικά ανεπτυγμένο και ελκυστικό για τις εγχώριες αλλά και τις ξένες επενδύσεις κράτος. Ελπίζουμε και οι άλλοι εταίροι να κινηθούν πάνω στην ίδια λογική ενισχύοντας την προσπάθεια αυτή.

Πρέπει επιτέλους όλοι να συνειδητοποιήσουμε ότι με σύνεση, σύμπνοια και συνεργασία χωρίς πολίτικες η άλλες ατζέντες μπορούμε να πέτυχουμε πολλά και να καταστούμε ο κινητήριος μοχλός για όλη την οικονομία η οποία να προσδίδει και την πολυπόθητη για όλους κοινωνική ευημερία. Αυτή είναι η πάγια θέση του ΚΕΒΕ και αυτό θα υποστηρίξει.

Παράλληλα με τα πιο πάνω, το ΚΕΒΕ επιδιώκει ενίσχυση των βηματισμών μας για τον ψηφιακό μετασχηματισμό της οικονομίας, για ανάπτυξη των νέων τομέων επιχειρηματικής δράσης, για την ενίσχυση της ανταγωνιστικότητας και παραγωγικότητας της οικονομίας, για την ενίσχυση των εξαγωγών και επενδύσεων και γενικά στη βελτίωση του οικονομικού κλίματος και της επιχειρηματικότητας.

Δεν θα αναφερθώ στους επί μέρους τομείς της οικονομίας, όπως ο τουρισμός, τα ακίνητα και οι υπηρεσίες, όπου είναι δεδομένο ότι στηρίζουμε κάθε απόφαση που συμβάλλει στην προώθηση της ανάπτυξης τους.

Ιδιαίτερη αναφορά οφείλω να κάνω στις ανησυχίες του ΚΕΒΕ για τα δημόσια οικονομικά. Κύριε Πρόεδρε, μας ανησυχούν οι ανελαστικές δαπάνες που αφορούν προσλήψεις προσωπικού στη δημόσια υπηρεσία, αυξήσεις μισθών στην κρατική μηχανή και τις διάφορες χορηγίες και επιχορηγήσεις που δίνονται απλόχερα. Σε ένα ασταθές γεωπολιτικό και οικονομικό περιβάλλον το οποίο βιώνουμε τον τελευταίο ένα και πλέον χρόνο, χρειάζεται τήρηση αυστηρής δημοσιονομικής πειθαρχίας θωρακίζοντας έτσι την εξαιρετικά σταθερή πορεία της οικονομίας μας.

Είμαστε σίγουροι ότι αυτοί οι προβληματισμοί υπάρχουν και στην αδελφή οργάνωση, την ΟΕΒ, με την οποία από κοινού προσπαθούμε να ενισχύσουμε τη θέση των επιχειρήσεων μας και να βελτιώσουμε το κλίμα αλλά και το οικοσύστημα της οικονομία μας.

Οι σχέσεις του ΚΕΒΕ με την ΟΕΒ είναι άριστες και με την ευκαιρία αυτή θα ήθελα πρώτα να ευχαριστήσω τον απερχόμενο Πρόεδρο της ΟΕΒ φίλο Αντώνη Αντωνίου για την στενή συνεργασία που είχαμε όλα τα προηγούμενα χρόνια και να συγχαρώ τον νέο Πρόεδρο της ΟΕΒ, φίλο Γιώργο Παντελίδη για την ανάληψη των καθηκόντων του.

Διαβεβαιώνω τον νέο πρόεδρο της ΟΕΒ ότι το ΚΕΒΕ θα έχει ανοικτές τις πόρτες του για κάθε συνεργασία και κοινή δράση προς όφελος των επιχειρήσεων και της οικονομίας.

Ολοκληρώνοντας αυτό τον σύντομο χαιρετισμό μου θα ήθελα να χαιρετίσω και τις πρόσφατες πρωτοβουλίες του Προέδρου Χριστοδουλίδη να προωθήσει την οικονομία μας στο εξωτερικό και ειδικά στις ΗΠΑ, όπου μετέβη πρόσφατα. Αυτές οι πρωτοβουλίες βοηθούν και εμάς, οι οποίοι συνεχώς αναλαμβάνουμε δράσεις για προβολή των πλεονεκτημάτων της οικονομίας μας στο εξωτερικό. Ενδεικτικά σας αναφέρω ότι φέτος το ΚΕΒΕ όπως ορίζει αλώστε και ο θεσμικός του ρόλος προγραμματίζει πλειάδα στοχευμένων εμπορικών αποστολών σε αρκετές χώρες και σας προσκαλώ να τις ενισχύσετε.

Καταληκτικά, θα ήθελα να στείλω το μήνυμα ότι το ΚΕΒΕ είναι αισιόδοξο για το μέλλον των επιχειρήσεων και της οικονομίας μας. Αν ανταποκριθούμε στις νέες προκλήσεις και ανάγκες που έχουμε ενώπιον μας, αν επιλύσουμε τα διάφορα διαρθρωτικά προβλήματα και αν συνεργαστούμε από κοινού με στοχοπροσήλωση όλοι μαζί, πιστεύουμε ότι οι επόμενες μέρες για την οικονομία και τον τόπο μας θα είναι ακόμα καλύτερες.

Καλή επιτυχία στη γενική συνέλευση της ΟΕΒ.

Σας ευχαριστώ πολύ.